Los Angeles 9. mája (TASR) - Americká speváčka Mariah Careyová podpísala štyri mesiace po odchode od britského koncernu EMI novú zmluvu s nahrávacou spoločnosťou.
Ako dnes informovali americké médiá, Careyová má zmluvu so značkou Island Records, ktorá patrí pod koncern Vivendi Universal. O finančnej stránke dohody nie je nič známe.
Careyovej zatiaľ posledný album Glitter a rovnomenný film nemali minulý rok veľký úspech. Speváčka sa nervovo zrútila a liečila sa v nemocnici.
Firma EMI uzatvorila v apríli 2001 s Careyovou zmluvu v hodnote asi 80ďmiliónov dolárov. Za rozviazanie zmluvy jej v januári tohto roku vyplatila 28 miliónov dolárov.
Mariah Careyová sa zaradila medzi najúspešnejšie speváčky všetkých čias. Len Elvis Presley a Beatles mali na vrchole hitparád viac skladieb ako táto rodená Newyorčanka.